Man spring van balkon by winkelsentrum | Maroela Media
'n Skermskoot uit die video van die voorval by die Hartsfield-Jackson Atlanta-internasionale lughawe.
'n Man het Saterdag by 'n bekende Kaapstadse winkelsentrum van die boonste vloer van die sentrum gespring.
Die voorval het by die Canal Walk-winkelsentrum gebeur.
Sedertdien word 'n video van 'n man wat van 'n balkon spring wyd op sosiale media versprei tesame met inligting dat die voorval in 'n Suid-Afrikaanse winkelsentrum gebeur het.
In dié video, wat volgens mediaberigte sowat twee weke gelede by die Hartsfield-Jackson Atlanta-internasionale lughawe in Georgia in die VSA geneem is, kan gesien word hoe 'n man oënskynlik in 'n rusie met iemand betrokke is voor hy die reling van die balkon gryp en homself oor die reling slinger. In die val tref hy die bokant van 'n muur voor hy die grond tref.
Geskokte ooggetuies het hard geskree toe hulle sien wat die man doen, maar niemand kon daarin slaag om hom te keer nie.
Die video word nou saam met foutiewe inligting oor die voorval versprei, onder meer dat dit in 'n winkelsentrum in Port Elizabeth plaasgevind het.
Vanessa Herbst, bemarkingsbestuurder van Canal Walk, het aan Maroela Media bevestig dat 'n werknemer van een van die sentrum se kontrakteurs wel Saterdag van 'n boonste vlak by die winkelsentrum afgespring het. Sy wou egter nie uitbrei oor die rede vir die man se optrede nie.
"Veiligheidsbeamptes en die sentrum se mediese personeel het gehelp om die man te stabiliseer voordat hy na 'n hospitaal geneem is," het Herbst gesê. Dit is nie duidelik hoe ernstig die man beseer is nie.
"Ons is tans besig met 'n volledige ondersoek na die voorval. Ons sal enige klante en personeel met berading bystaan indien nodig."